昭君行
作者：黄文雷
朝代：宋

paragraphs: 君不見未央前殿羅九賓，漢皇南面呼韓臣。
無人作歌繼大雅，至今遺恨悲昭君。
丙殿春閑鬭馮傅，掖庭新花隔烟霧。
票姚枉奪燕支山，玉顔竟上氈車去。
人生流落那得知，不應畫史嫌蛾眉。
癡心只共琵琶語，歸夢空隨鴻雁飛。
穹廬隨分薄梳洗，世間禍福還相倚。
上流厭人能幾時，後來燕啄皇孫死。
野狐落中高臺傾，宮人斜邊曲池平。
千秋萬歲總如此，誰似青冢年年青。